text: ১৬ জানুয়ারি ২০২২, ২৩:০০আপডেট : ১৬ জানুয়ারি ২০২২, ২৩:০০
  ডিফেন্ডিং চ্যাম্পিয়ন হয়েই বিশ্বকাপ মিশনে গিয়েছে বাংলাদেশ অনূর্ধ্ব-১৯ দল। কিন্তু শুরুটা হলো হতাশাজনক। ইংল্যান্ডের বিপক্ষে নিজেদের প্রথম ম্যাচে খেলতে নেমেই ব্যাটিং বিপর্যয়ে পড়েছে বাংলাদেশ দল। টপ অর্ডার-মিডল অর্ডারের ব্যাটিং ব্যর্থতার পর শেষ ব্যাটার হিসেবে ব্যাটিংয়ে নেমে রিপন মণ্ডল দলের স্কোরকে তিন অঙ্কের কাছাকাছি নিয়ে যেতে পেরেছেন। নয়তো ৫১ রানেই অলআউট হয়ে যেতে পারতো লাল-সবুজ জার্সিধারীরা! শেষ পর্যন্ত দশম উইকেটে রিপন মণ্ডল ও নাঈমুর রহমানের ৪৬ রানের জুটিতে বাংলাদেশ ৩৫.২ ওভারে সবকটি উইকেট হারিয়ে ৯৭ রান করতে পেরেছে।
  সেন্ট কিটসের ওয়ার্নার পার্কে টস জিতে ব্যাটিংয়ের সিদ্ধান্ত নেয় বাংলাদেশ দল। কিন্তু ব্যাটিং নেমেই ইংলিশ পেসার জোশুয়া বয়ডেনের ইনসুইং আর আউটসুইংয়ে এলোমেলো হয়ে পড়ে বাংলাদেশের ব্যাটিং লাইনআপ। ৮ রানে ৪ উইকেট হারানো দলকে বিপর্যয় থেকে উদ্ধার করতে পারেনি মিডল অর্ডার। টপ অর্ডার ও মিডল অর্ডারের ব্যাটাররা ঠিক কী পরিকল্পনা নিয়ে ব্যাটিং করলেন সেটি পরিষ্কার বোঝা গেলো না। শেষ ব্যাটার হিসেবে রিপন মণ্ডল ৪১ বলে ৩৩ রান না করলে বাংলাদেশের অন্তত ৪০ রান কম হতো।
  দলের হয়ে তিন ব্যাটার তিন অঙ্কের ঘরে পৌঁছাতে পেরেছেন। আইচ মোল্লা (১৩), মেহরাব হাসান (১৪) এবং টেল অ্যান্ডার রিপন মণ্ডলের (৩৩) ব্যাটেই বাংলাদেশের স্কোর ৯৭ রানে পৌঁছাতে পেরেছে। বাকি ব্যাটারদের কেউই দুই অঙ্কের ঘরে পৌঁছাতে পারেননি। ৫১ রানে ৯ উইকেট হারিয়ে শেষ উইকেট পতনের অপেক্ষায় ইংলিশরা। কিন্তু পাক্কা ১১ ওভার ব্যাটিং করলেন নাঈমুর-রিপন জুটি। নাঈমুর ২৭ বলে ১১ রান করে দারুণ এক ক্যাচে সাজঘরে ফেরেন, আর তাতেই ৪৬ রানের জুটিটা ভেঙ্গে যায়। রিপন ৪১ বলে ৫ চার ও ১ ছক্কায় খেলেন ৩৩ রানের অপরাজিত ইনিংস।
  এদিন দলের ব্যাটিং স্তম্ভ প্রান্তিক নওরোজ নাবিল রানের খাতা খুলতে পারেননি। তিন নম্বরে নেমে ১২ বল খেলে আউট হয়েছেন কিছু না করেই। বিশ্বকাপের আগে দারুন ছন্দে থাকা ওপেনার মাহফিজুল ইসলাম ফিরেছেন ৩ রানে। নিয়মিত ওপেনার ইফতেখার হোসেনকে বসিয়ে সুযোগ দেওয়া হয়েছিল আরিফুল ইসলামকে। তিনি সুযোগটা নিতে পারলেন না। ১৬ বলে ৩ রান করে বয়ডেনের ইনসুইংয়ে কুপোকাত হয়েছেন। উইকেট কিপার ব্যাটার ফাহিম (১), অলরাউন্ডার আশিকুজ্জামান (৯) আব্দুল্লাহ আল মামুন (৪) কিছুই করতে পারেননি। মামুন বেশ কিছুক্ষণ উইকেটে থাকলেও পুরোটা সময় অস্বস্তি নিয়ে খেলেছেন।